Uzbekistan Airports. „Uzbekistan Airports“ AJ (, ) – Oʻzbekiston Respublikasining barcha xalqaro aeroportlarining yagona boshqaruv organini boshqaruvchi tashkilot. AJ boshqaruvdagi jamiyatlarda infratuzilma, ishlab chiqarish, tijorat va moliyaviy jarayonlarni modernizatsiya qilish va optimallashtirishga qaratilgan chora-tadbirlarni ishlab chiqadi va amalga oshiradi, aeroportlarni strategik rivojlantirishsiyosatini belgilaydi. 2024-yil 22-yanvar holatiga koʻra, „Uzbekistan Airports“ aksiyadorlik jamiyatining ustav fondi 7,792 trillion soʻmni tashkil etadi. Jamiyat oʻz faoliyatini Oʻzbekiston Respublikasining Fuqarolik kodeksi, Oʻzbekiston Respublikasining Havo kodeksi, qonun va boshqa meʼyoriy huquqiy hujjatlarga muvofiq olib boradi. Tarixi. 2018-yil 27-noyabrda „Uzbekistan Airports“ aksiyadorlik jamiyati, Oʻzbekiston Respublikasi Prezidentiing „Oʻzbekiston Respublikasi fuqaro aviatsiyasini tubdan takomillashtirish chora-tadbirlari toʻgʻrisida“gi PF-5584-son Farmoniga muvofiq tashkil etilgan. 2020-yil 27-dekabr kuni Oʻzbekiston Respublikasi Prezidentining „Davlat ishtirokidagi korxonalarni isloh qilishni va davlat aktivlarini xususiylashtirishni jadallashtirish chora-tadbirlari toʻgʻrisida“gi PF-6096-son farmoniga muvofiq jamiyatning ustav kapitalidagi davlat ulushining 100 foizi jamiyatning yagona aksiyadori sifatida Oʻzbekiston Respublikasi Moliya vazirligiga oʻtkazildi. 2021-yil 30-apreldan „Uzbekistan Airports“ aksiyadorlik jamiyati Prezidentning 5100-sonli qaroriga asosan, Oʻzbekiston Respublikasi aeroportlarining barcha turdagi faoliyatining umumiy boshqaruvni amalga oshiradi. 2021-yil 1-noyabrdan „Uzbekistan Airports Handling“ MChJning Toshkent aeroportida UzPort brendi ostida faoliyat yurituvchi shoʻba korxonasi „Uzbekistan Airports“ AJ tarkibiga kiradi. 2022-yil 1-noyabrdan boshlab esa „Uzbekistan Airports Cargo“ MChJning „Toshkent“ aeroportining pochta-yuk kompleksi negizida tashkil etilgan shoʻba korxonasi „Uzbekistan Airports“ AJ tarkibiga kiradi.